የኢትዮጵያ ባንኮች ማኅበር ለሦስት ጉዳዮች ለጠየቀው 400 ሚሊዮን ብር ማብራሪያ ተጠየቀ
የሰባት ባንኮች የዳይሬክተሮች ቦርድ አባላት የሚሳተፉበት የባንኮች ዳይሬክተሮች የምክክር መድረክ፣ የኢትዮጵያ ባንኮች ማኅበር በቅርቡ ለሦስት የተለያዩ ጉዳዮች ባንኮች እንዲያዋጡ የጠየቀው 400 ሚሊዮን ብር፣ ሕጋዊ ሥርዓትን መከተል እንዳለበትና በጉዳዩም ላይ ማብራሪያ እንዲሰጠው ጠየቀ፡፡ ከልማት ባንክ በስተቀር የአገሪቱ ባንኮች ድጋፍ እንዲሰጡ የተጠየቁባቸው ሦስት ፕሮጀክቶች ናቸው፡፡ እነሱም የተለያዩ የአገሪቱ ክፍሎች የተፈናቀሉ ወገኖች፣ የአምቦ ከተማ ስታዲየም ግንባታና ለአዲስ አበባ የወንዞች ዳርቻ ልማት ናቸው፡፡ የምክክር መድረኩ ይህንን ውሳኔ ያሳለፈው፣ የባንኮች ማኅበር ከሁለት ሳምንት በፊት ለባንኮች ፕሬዚዳንቶች ደብዳቤ ከጻፈ በኋላ አባላቱ ባለፈው ሳምንት ባደረጉት ስብሰባ ነው፡፡ የምክክር መድረኩ አባላት ከስብሰባቸው በኋላ አቋማቸውን ያንፀባርቃል ያሉትን ደብዳቤ ለባንኮች ማኅበር መጻፋቸው ታውቋል፡፡ ማኅበሩ በደብዳቤ ባንኮች ለሦስቱ ፕሮጀክቶች የተጠቀሰውን ገንዘብ እንዲያዋጡ ሐሳብ ያቀረበበት ሒደትና ውሳኔ፣ ሕግን ያልተከተለና ማኅበሩ ከተሰጠው ገደብ አሳልፏል በማለት፣ በጉዳዩ ላይ የምክክር መድረኩ አባላት መነጋገር እንደሚፈልጉ ማስታወቃቸው ታውቋል፡፡  የምክክር መድረኩ መዋጮ እንዲደረግባቸው ለተጠየቁት ፕሮጀክቶች ድጋፍ አይደረግም የሚል እምነት የሌለው መሆኑን፣ ነገር ግን የባንኮች ማኅበር በጥቅሉ እንዲህ ዓይነት ጉዳዮች ላይ ያለው ሥልጣን ውስን በመሆኑ በሕግ አግባብ ተፈጻሚ እንዲሆን በማሰብ እንደሆነም ተጠቁሟል፡፡ ባንኮቹ ባላቸው አቅም ድጋፍ ለማድረግ የባንኮቹ ዳይሬክተሮች ቦርድ ውሳኔ ማሳለፍ የሚገባው በመሆኑ፣ ለሦስቱ ጉዳዮች የሚሰጠው ድጋፍ በዚህ መሠረት መከናወን አለበት የሚል እምነት እንዳለውም የተገኘው መረጃ ያመለክታል፡፡የምክክር መድረኩ በደብዳቤ ላይ ጠቅሷል የተባለው ጭብጥ የባንክ ባለአክሲዮኖች ውክልና የሰጡት ለቦርድ ዳይሬክተሮች ስለሆነ፣ እንዲህ ያለው ውሳኔ ሲተላለፍም  የዳይሬክተሮች ቦርድ አባላት ጉዳዩ ሊቀርብላቸው እንደሚገባ ተገልጿል፡፡ ምክንያቱም የባንኮቹ የዳይሬክተሮች ቦርድ አባላት ባለአክሲዮኖች ውክልና የሰጧቸው ገንዘባቸውን እንዲያስተዳድሩላቸ ስለሆነ ነው፡፡ በተለይ ባንኮቹ ከሚይዙት አነስተኛ በጀት በስተቀር ከፍተኛ ወጪዎችን ለመወሰን ሥልጣን ስለሌላቸው፣ እንዲሁም አንዳንዶቹ የጠቅላላ ጉባዔ ውሳኔ የሚሹ እንደሆነ ተገልጿል፡፡ይህም በመሆኑ የባንኮች ማኅበር ያቀረበውን የገንዘብ ድጋፍ እያንዳንዱ ባንክ በየቦርዱ ጥያቄው ቀርቦለት፣ እንደ አቅሙና አስተዳደራዊ ሁኔታው ውሳኔ እንዲሰጥበት መደረግ እንዳለበት መረጃው ያመለክታል፡፡ የገንዘብ ድጋፍ የተጠየቀባቸው ጉዳዮች ቀደም ብለው በጀት እንዲያዝላቸው የቀረቡ ባለመሆናቸው በጉዳዩ ላይ መምክር አስፈላጊ ብቻ ሳይሆን፣ የዳይሬክተሮች ቦርድ ውሳኔ መገኘት እንዳለበት ተጠቁሟል፡፡ ፕሮጀክቶቹ ለአገር ጠቃሚና ድጋፍ ሊደረግላቸው የሚገባ እንደሆነ የሚያመለክተው የምክክር መድረኩ ጥያቄ፣ ማኅበራዊ ኃላፊነትን መወጣት ተገቢ መሆኑንም እንደሚያምን ተጠቁሞ፣ ሆኖም አካሄዱ ሕግና ሥርዓት ተከትሎ መሄድ እንዳለበት በማመን ያሳለፈው ውሳኔ እንደሆነም ተገልጿል፡፡  በዚህም መሠረት የባንኮች ፕሬዚዳንቶች እንደ ባንኮቹ አስተዳደርና ሥርዓት በቦርዳቸው እያስፈቀዱ፣ ለእነዚህ በጎ ጉዳዮች ድጋፋቸውን ማድረጋቸው መልካም መሆኑን የገለጸው የምክክር መድረኩ፣ የባንኮቹ ቦርዶችም ኮርፖሬት ገቨርናንሳቸው በሚፈቅደው መሠረት ተፈጻሚ እንዲሆን ይፈልጋሉ ብሏል፡፡  ለእነዚህ ድጋፍ የሚደረግባቸው ጉዳዮች እያንዳንዱ ባንክ ከ2010 የሒሳብ ዓመት የተጣራ ትርፍ ላይ በጥቅል 2.5 በመቶ ለማዋል ሐሳብ ቀርቧል፡፡ በማኅበሩ ሐሳብ መሠረት ለአምቦ ስታዲየም ግንባታ ፕሮጀክት ከዓመታዊ ትርፍ 0.5 በመቶ፣ እንዲሁም ለተፈናቃዮች 0.5 በመቶ በተዘጋጀው አካውንት ገቢ ይደረጋል፡፡ ለአዲስ አበባ ወንዞች ልማት ፕሮጀክት ደግሞ እያንዳንዱ ባንክ ከ2010 ዓ.ም. የተጣራ ትርፍ 1.5 በመቶ ተሠልቶ በሦስት ዓመት ገቢ ይሆናል ተብሏል፡፡  በጉዳዩ ላይ ሪፖርተር ያነጋገራቸው የባንኮች ዳይሬክተሮች የምክክር መድረክ ሰብሳቢ አቶ ኢየሱስ ወርቅ ዛፉ፣ የምክክር መድረኩ አባላት በጉዳዩ ላይ መምከራቸውን አረጋግጠዋል፡፡ ዝርዝሩን ለማኅበሩ በጻፉት ደብዳቤ እንዳሳወቁም አስረድተዋል፡፡ ሆኖም ሐሳቡ ለተጠየቁት ጉዳዮች አይዋጣ ሳይሆን፣ ሕግና ሥርዓትን ተከትሎ እንዲፈጸም በማሰብ እንደሆነ ጠቁመዋል፡፡ አያይዘውም እሳቸው በቦርድ ሊቀመንበርነት የሚመሩት ኅብረት ባንክ በአዲስ አበባ ወንዞች ዳርቻ ልማት በጠቅላይ ሚኒስትሩ ለተደረገ ጥሪ አምስት ሚሊዮን ብር ለሚከፈልበት የእራት ሥነ ሥርዓት በሁለት አመራሮቹ ለመወከል የወሰነ መሆኑን ገልጸው፣ ‹‹ይህንን ውሳኔ ግን በጠቅላላ ጉባዔ እናፀድቃለን፤›› ብለዋል፡፡